भारत की असुविधाजनक कूटनीतिक स्थिति के पीछे कश्मीर के बिगड़ते हुए हालात हैं। चालीस से अधिक दिनों से कर्फ्यू के बावज़ूद हिंसक टकराव जारी है।। आठ जुलाई को सुरक्षा बलों के हाथों हिजबुल मुजाहिदीन के कमांडर बुरहान वानी की मौत हुई। वानी को कश्मीर का नया पोस्टर बॉय कहा जाता था। उसके जनाजे में अभूतपूर्व भीड़ उमड़ी। समूचे कश्मीर में लाखों लोग उसके मातम में सडकों पर निकले। तब से विभिन्न इलाकों में पत्थरबाजी की घटनाएं हो रही हैं। इन्हें नियंत्रित करने के लिए सुरक्षा बलों को कठोर कार्रवाई करनी पड़ी है। आंसू गैस, छर्रा–बन्दूकों और गोलीबारी का जम कर इस्तेमाल हो रहा है। इन कार्रवाइयों में अब तक पैंसठ से ज्यादा लोगों को जान से हाथ धोना पड़ा है। घायलों की संख्या हजारों में है। बड़ी संख्या उन घायलों की है, जो छर्रों से अपनी एक या दोनों आँखें गंवा बैठे हैं। उपद्रवी भीड़ को नियंत्रित करने के लिए छर्रा-बन्दूकों का इस्तेमाल दुनिया में कहीं नहीं होता। कभी गोली चलानी पड़े तो भी निशाना आँखों को नहीं, पैरों को बनाया जाता है। भारत में भी छर्रों का सिलसिला 2010 से ही शुरू हुआ है। इन बन्दूकों का असर देख कर कश्मीर गए एम्स के डॉक्टर भी विचलित हो उठे। उन्होंने इनके इस्तेमाल पर रोक लगाने की मांग की। यह मांग संसद के भीतर भी उठी। लेकिन अब भी इन बन्दूकों का इस्तेमाल अबाध रूप से जारी है।